Ńdɔ̄ Dávid a ngákóan bədzóē bə́sə̄ yā Ísraɛ̂l á Yērúzalɛm, ébá yā bibəgá ai ébá yā míńsámbá mí syê ǹkúkúmá, bədzóē bakúda ai miǹtɛd, ébá bə́ bəbəgə akúmá ásə ai miǹkunda bíyə́m mí ǹkúkúmá ai bɔ́n bóé, ai myǎg ai miǹgungúl míńyóyɔ́g mísə. 2Ńdɔ ǹkúkúmá Dávid a ngátə́bə̄ tə́tə̄lə́ nyé nâ: “Ǎ bə̄bə́dzāŋ, ai mvóg tará, vógólán ma. Mə ngátám nâ mə́ lóŋ m̀faŋ Ndá ású yə̄ nâ árə́ka ámvóé Ńtondôbə á zu wɔi[ 27 ] étēde ai ású étə́legǎ məkǒl Zāmbá wāān, ńdɔ̄ fə mə́ ngábɔ ngomozan yǎ étē. 3Hədá, ńdɔ Zambá á ngādzó ai ma nâ: “Tə walóŋ Ndá á dzwé dáma, amú ó ngābə́ mod bitá, ńdɔ o ngásoe məkǐ á sí.” 4Á ńgūmā ndá tará, mǎ Ńtondôbə Zambá Ísraɛ̂l, a ngátɔ́b nə́ mə́ tə́bə ǹkúkúmá yā Ísraɛ̂l, amú á ngātɔ́b Yúda nə́ á bɔ ǹtɔ́ŋɔlɔ, ndâ bod dzama ńdzɔ a ngátɔ́b á ndá Yūda, á zāŋ bɔ́n bə́ tārá bə́sə, mǎ á ngātɔ́b nə́ mə́ tə́bə ǹkúkúmá yǎ âyɔŋ Ísraɛ̂l ásə. 5Á bɔ́n bámā bə́sə, amú Ǹtondôbə a ngávə́ ma eyə́gan ábuí bɔ́n, mɔ́n wama Salomóŋ énye a ngátɔ́b nə́ á tɔ̄bɔ efɔlɔgɔ[28] ńkúkúmá yā édzóē Ǹtondôbə âyɔŋ Ísraɛ̂l. 6Ńdɔ a ngádzó ai ma nâ: “Mɔ́n woe Salomóŋ énye ǎ yi ma lóŋ Ndá ai mim̀bɛ́ mí sí myáma, amú énye mə tɔ́b naa á bɔ̄ mɔ́n wama, maa mə́ bɔ ésīā wōē. 7Mə ngákomozan nyé édzóē ńkúkúmá kɔ́m ngə́, anə́ amǒs yə aná, ǎ dzálá ai azombɔ ásə məbéndé ai məmvéndé máma.” 8Ńdɔ̄ hḿ ábōg dí, á mís mə́ Ísraɛ̂l ásə, á mís mə́ ékóán Ńtondôbə, á mís mə́ Zāmbá wāān: nyiégán mǐ bīndī fə məmvéndé mə́ Ńtondôbə Zambá wāān, ḿból yə̄ nâ mǐ nɔŋ ḿbəmbə ǹnam nyɔ́ mǐ kālān fə̄ nyé bɔ́n báán anə́ ngab elíg yǎ ńnomó etɔá. 9Ḿfág wóé, ǎ Salomóŋ, yəmə́ Zāmbá ēsīā[ 29 ] woe, syé nyē ai ǹnə́m wóē ósə, ai ǹsísīm mvam ai evág, amú Ńtondôbə a sóŋ mīńnə́m mísə, a yəm miǹtsogán mísə̄ yā étēde. Ngə́ wadzə́ŋ nyé a yi bɔ̌ naa ó yen nyé ngə́ wadzoge nyé á sí a yi wa woa á fyɛ́ á kɔ́m yǎ kɔ́m. 10Tóán bəbə étɔ̄ā dzī ná Ǹtondôbə a ngátɔ́b wā nâ ó loŋ nyé ndá nə́ é bɔ m̀fúfúb étɔbɔgɔ wóé. Tóm nyɔ́l, ó syē fə̄ nyé. 11Ńdɔ̄ Dávid a ngávə́ mɔ́n wōē Salomóŋ évəgələ̌ yā ḿbɛ̄ sí tə́mpɛl, ai məndá, ai məkág ai bitun mə́ndá yā yób ai bitun yā á ńkiɛ́, á ńnə̄m étēde, ai ndá esíngi miǹsə́m, 12ńdɔ̄ fə a ngáman nyé kad ḿból ósə ǎ tsogo ású míḿbɛ̄ mí sí mí Ndá Ǹtondôbə, bitǔn yā məvɛl mə́sə̄ ńkɔ̄dɔ̄ná, məndá mə́ ákúmá yā Ndá Zambá ai mim̀fúfúb bífái,